Talle Kaapse paaie gesluit weens protesaksieDie Kaapse “Gatvol”-protesaksie. (Foto: ANA) Die Kaapse “Gatvol”-protesaksie het vanoggend die Moederstad tot stilstand gebring met betogers wat van vroeg af buitebande op snelweë en ander paaie aan die brand gesteek het. “Gatvol” is ŉ groep ontevrede inwoners wat hul stem wil laat hoor oor ŉ tekort aan behuising vir bruin mense in Kaapstad. Hulle maak verder beswaar teen ruimtelike stadsbeplanning wat herinner aan die styl van die apartheidsera asook die alewige gewag op behuisingswaglyste. Gemeenskapslede van Parkwood, Factreton, Kensington, Ocean View, Mamre en die Paarl beplan dus om vanaf 05:00 tot 11:00 te betoog. JP Smith, burgemeesterskomiteelid vir veiligheid en sekuriteit, het Woensdag gesê die stad het geen direkte kontak met die organiseerders van die protesaksie gehad nie. Die mate waarin die protesaksie vandag ondersteun sal word en watter uitwerking dit sal hê, kan dus nie voorspel word nie. Volgens Richard Bosman van die Stad Kaapstad het die Delft-hoofpad asook Stellenbosse paaie reeds vanoggend deurgeloop onder protesaksie met dié paaie wat in albei rigtings gesluit is. Ook Voortrekkerweg in Kensington is weens protesaksie by Vierde Laan in albei rigtings gesluit. In die middestad is Waalstraat en Kerkstraat gesluit en weens protesaksie op die R304 is Mamreweg, Atlantis, AZ Berman tussen Wespoort en Kerrumweg, Mitchells Plain, Kommetjieweg en Oceanview tussen Soetwater en Slangkopweg gesluit. Hoewel dit nie duidelik is wanneer die betrokke paaie weer vir motoriste oopgestel gaan word nie, het Bosman verseker dat Kommetjieweg en AZ Berman wel reeds oopgestel is.